Kan man samle Danmark i et kunstværk? Ja, det kan man godt – i hvert fald hvis man spørger Sofie Hemmert-Lund og Mia Kuch Svenningsen. Da en stor del af danskerne var sendt hjem fra arbejde og institutioner for at mindske smitte med coronavirus, besluttede de to kvinder sig for, at de ville skabe sammenhold og glæde i en svær tid. De opfordrede derfor folk til at hæklede blomsterhoveder til et stort fælles kunstværk – og så gik det stærkt. Lynhurtigt begyndte breve og pakker med blomster at ankomme til Aalborg. Snart havde de 200 blomsterhoveder – og inden de fik set sig om, havde de 2000 styk. Målet er at kombinere i alt 10.000 hæklede coronablomster i et stort kunstværk i Nordkraft i Aalborg. - Det er et bevis for, at vi i en svær tid godt kan finde sammenhold. Vi kan kommunikere – det kan man godt være stolt over, siger Sofie-Hemmert Lund. - Juleaften, go home Projektet hedder ”Tid til blomster”, og når nye blomster ankommer, filmer Sofie og Mia selve åbningen af brevet eller pakken som en tak til dem, der har taget sig tid til at hækle til projektet. Det sker da også, at de to kvinder bliver berørte af de tilsendte blomster af garn. - Jeg synes, det er så sødt og vildt at få sådan en hilsen. Juleaften, go home – det her er større, siger Sofie Hemmert-Lund. - Taknemmelighed er et af ordene, der kan beskrive det, siger Mia Kuch Svenningsen. Se hele indslaget om kunstværket her:

Referat:
Tusindvis af hæklede blomsterhoveder kreeret af frivillige skal danne et stort kunstværk.